En ung kvinde blev trukket 100 meter efter en bil, da hun konfronterede mandlig bilist, der havde kørt op i hendes bil

Ved du noget om sagen, så tip os på 1224@eb.dk eller sms til 1224.

Et skænderi omkring en påkørsel udviklede sig vildt natten til søndag, da en 24-årig kvinde endte med at blive slæbt omkring 100 meter, mens hun hang fast i bagdøren på en bil, der blev kørt af en 24-årig mand.

Det skriver Sjællandske.

Episoden skete på landevejen i den sydsjællandske landsby Toksværd kort før klokken 00.57, hvor politiet modtog kvindens anmeldelse.

Ifølge kvinden var hun blevet påkørt af manden bagfra, hvorfor de først begyndte at skændes.

- Manden piller så sine nummerplader af og smider dem ind på bagsædet, da han vil ikke fortælle, hvem han er, selvom han har pligt til det, siger vagtchef ved Sydsjællands og Lolland-Falsters Politi Jens Frederiksen til Ekstra Bladet.

Kvinden vil selvfølgelig gerne have oplysningerne til sit forsikringsselskab, så hun åbner selv døren for at tage nummerpladerne ud.

- Da hun gør det, sætter han bilen i gang, og på en eller anden måde hænger hun så fast i bagdøren, siger vagtchefen.

Kvinden slipper til sidst fri, mens manden kører væk. Politiet har endnu ikke fået fat i ham, men de er meget fortrøstningsfulde.

- Vi har uden held forsøgt at få fat i ham, men vi ved, hvem han er, siger vagtchefen.